(Zujanje komarca)
(Udarac)
Imam te.
Komarci. Mrzim ih.
Zar vi ne?
Taj grozan zvuk zujanja oko vaše glave noću
koji vas potpuno izluđuje?
Znanje da on želi da zabode iglu u vašu kožu i isisa vam krv?
To je grozno, zar ne?
U stvari, ima samo jedna dobra stvar koje mogu da se setim
u vezi sa komaracima.
Kada ulete noću u našu sobu,
radije ujedu moju ženu.
Ali to je fascinantno, zar ne?
Zašto nju više ujedaju nego mene?
I odgovor je miris, miris njenog tela.
I pošto svi imamo drugačiji miris i proizvodimo hemikalije
u našoj koži koje ili privlače ili odbijaju komarce,
neki od nas su prosto privlačniji od drugih.
Tako moja žena miriše lepše nego ja
ili ja više smrdim od nje.
U svakom slučaju, komarci nas nađu u mraku tako što nas njuše.
Namirišu nas.
I u toku mog doktorata, hteo sam da znam tačno
koje hemikalije iz naše kože komarci koriste,
afrički malarični komarci, da nas nađu noću.
I ima čitav niz jedinjenja koje koriste.
Izgledalo je da to neće biti lak zadatak.
I zbog toga, sproveli smo razne eksperimente.
Zašto smo sproveli ove eksperimente?
Zato što je polovina svetskog stanovništva pod rizikom
da dobije smrtonosnu bolest kao što je malarija
putem običnog ujeda komarca.
Svakih 30 sekundi negde na ovoj planeti
umre jedno dete od malarije i Pol Levi je jutros
govorio o metafori Boinga 727 koji se ruši u Sjedinjenim Državama.
U Africi imamo ekvivalent od sedam džambo džetova 747
koji se ruše svakog dana.
Ali možda, ako bismo mogli da privučemo ove komarce u zamke,
namamimo ih našim mirisom,
možda ćemo uspeti da zaustavimo prenošenje zaraze.
Rešenje ove zagonetke nije bilo lako
zato što proizvodimo stotine raznih hemikalija na koži,
ali smo sproveli neke neobične eksperimente
koji su nam omogućili da rešimo ovu zagonetku veoma brzo.
Prvo smo gledali da ne ujedaju sve vrste komaraca isti deo tela.
Čudno.
Tako da smo izveli eksperiment
gde smo stavili nagog dobrovoljca u veliki kavez
i u taj kavez pustili komarce
da vidimo koji deo tela te osobe ujedaju.
I otkrili smo neke neobične razlike.
Ovde levo vidite ujede
holandskog malaričnog komarca na ovoj osobi.
Oni su veoma naginjali ka ujedanju lica.
Nasuprot tome, afrički malarični komarac
je veoma naginjao ka ujedanju za članke i stopala ove osobe
i to je naravno trebalo već da znamo
jer se oni zovu "mosqui-toes" (toes - prsti na nogama), vidite? (Smeh)
Tako je. (Aplauz)
I tako smo počeli da se fokusiramo na miris stopala,
na miris ljudskih stopala,
sve dok nismo naišli na neobičnu izjavu u literaturi
koja kaže da sir miriše na noge, a ne obrnuto.
Razmislite o tome.
I ovo nas je podstaklo da napravimo neobičan eksperiment.
Probali smo, sa komadićem limburškog sira,
koji gadno smrdi na noge,
da privučemo afričke malarične komarce.
I znate šta? Uspelo je.
U stvari, uspelo je tako dobro da sada imamo sintetičku mešavinu
arome limburškog sira koji smo koristili u Tanzaniji
i tamo se pokazalo da je dva do tri puta
privlačniji komarcima nego što su to ljudi.
Limburg, budi ponosan na svoj sir,
jer se on sada koristi u borbi protiv malarije.
(Aplauz)
Ovo je taj sir, samo da vam pokažem.
Moja druga priča je isto tako neobična.
Ona je o čovekovom najboljem prijatelju. O psima.
I ja ću vam pokazati
kako možemo da koristimo pse u borbi protiv malarije.
Jedan od najboljih načina za ubijanje komaraca
nije da čekamo dok ne počnu da lete kao odrasli
i ujedaju ljude i prenose bolest,
već da ih ubijemo dok se još nalaze u vodi kao larve.
Zašto? Jer su oni baš kao CIA.
U toj bari su ove larve koncentrisane.
Sve zajedno su ovde. Nepokretne su.
Ne mogu da pobegnu iz te vode. Ne mogu da lete.
I pristupačne su.
Možete da došetate do te bare i ubijete ih tu, zar ne?
Problem sa kojim se ovde suočavamo je taj da su,
širom predela, sve ove bare sa larvama
razbacane na sve strane,
što znatno otežava nadzorniku poput ovog
da nađe sva ova legla i poprska ih insekticidima.
I prošle godine smo razmišljali intenzivno kako da rešimo ovaj problem.
Dok nismo shvatili
da kao što mi imamo jedinstven miris,
tako i larve komarca imaju vrlo jedinstven miris.
I tako smo izveli još jedan ludi eksperiment,
zato što smo pokupili miris ovih larvi,
stavili ga na komade tkanine i onda uradili nešto vrlo neobično.
Ovde imamo gredu sa četiri rupe
i stavili smo miris larvi u levu rupu.
O, to je bilo brzo.
I onda vidite psa. Zove se Tvid. On je Border Koli.
On pretražuje ove rupe i sada je već našao.
Vraća se da proveri kontrolne rupe ponovo,
ali se vraća do prve,
i sada pamti taj miris,
što znači da sada možemo da koristimo pse
sa ovim nadzornicima da mnogo lakše nađemo
legla komaraca u polju
i tako imamo mnogo veći uticaj na malariju.
Ova dama je Elen van der Zvep.
Ona je jedan od najboljih dresera pasa na svetu
i ona veruje da možemo da uradimo mnogo više.
Pošto znamo takođe da ljudi koji nose parazite malarije
mirišu drugačije od ljudi koji nisu zaraženi,
ona je ubeđena da možemo da dresiramo pse
da nađu ljude koji nose parazite.
To znači da u populaciji u kojoj je malarija pobeđena
i malo je ljudi ostalo sa parazitima,
psi mogu da nađu ove ljude,
možemo ih lečiti anti-malaričnim lekovima i zadati konačan udarac malariji.
Čovekov najbolji prijatelj u borbi protiv malarije.
Moja treća priča je možda još neobičnija.
i nikada do danas nije pokazana javnosti.
Da.
Priča je luda, ali verujem da je to možda najbolja
i konačna osveta komarcima.
U stvari, ljudi su mi rekli da će sada uživati
u ujedima komaraca.
I pitanje je naravno, zbog čega bi neko
uživao u ujedima komaraca?
I odgovor
imam upravo ovde u džepu,
ako ga nađem.
To je tableta, obična tableta
i kada je popijem s vodom,
ona čini čuda.
Hvala.
Da vam pokažem kako ovo radi.
Ovde u kutiji imam kavez
sa nekoliko stotina gladnih
ženki komaraca
koje ću upravo pustiti. (Smeh)
Šalim se, šalim se.
Gurnuću ruku unutra
i pokazaću vam koliko brzo će oni ujedati.
Idemo.
Ne brinite, radim ovo stalno u laboratoriji.
Tako. Okej.
Sada, na snimku, na video snimku,
pokazaću vam upravo istu stvar,
osim što se, ono što vam pokazujem na videu
desilo jedan sat pošto sam popio tabletu.
Pogledajte. Ovo ne radi. Izvinite.
Uvlačim ruku. Dajem im veliki sočni
obrok od krvi, stresam ih sa ruke i pratimo ih kroz vreme
da bismo videli da se ovi komarci razboljevaju,
ovde je pokazano ubrzano
i tri sata kasnije vidimo na dnu kaveza mrtve komarce,
potpuno mrtve komarce i reći ću, dame i gospodo,
zamenili smo uloge sa komarcima.
Ne ubijaju oni nas. Mi ubijamo njih.
(Aplauz)
Sada - (Smeh) -
Mastriht, budi spreman.
Pomislite šta možemo da uradimo sa ovim.
Možemo da iskoristimo ovo da zaustavimo izbijanje zaraza
koje potiču od komaraca, zar ne?
I još bolje, zamislite šta bi se desilo kad bi,
na jako velikom podučju, svi uzeli ovaj lek,
samo na tri nedelje
To bi nam dalo mogućnost da u stvari eliminišemo
malariju kao bolest.
Znači sir, psi i pilula za ubijanje komaraca.
To je vrsta kreativne nauke koju ja volim da praktikujem,
za poboljšanje čovečanstva
ali naročito za nju, da bi ona mogla da odraste
u svetu bez malarije. Hvala vam. (Aplauz)